Филипп Боссан иң башта оло халыҡ-ара фольклор йыйынын ойоштороусыларға, республикаға рәхмәт белдерҙе. Башҡортостандың ҙур халыҡ-ара сараларҙы үткәреүгә әҙерлеге юғары булғанын, тағы ла ҡатмарлыраҡ сараларҙы ла ҡабул итә аласағын билдәләне. Кисәге тамашаның сикһеҙ талантлы, ғәжәйеп күренеш булғанын, уның ошоға тиклем күргән оҡшаш сараларҙан күпкә сағыулығын айырып әйтте. "Башҡортостан бар донъяны таң ҡалдырҙы", - тине ул. Һеҙҙе нимә иң ныҡ ғәжәпләндерҙе, тигән һорауға: "Ниндәйзер бер мәлен айырып билдәләүе ауыр. "Ғәжәп, ғәжәп!" тигән һүҙҙе генә ҡабатланым. Шул тиклем көслө тәьҫораттар алдым. Тамашаның масштабы үҫкәндән-үҫә барҙы", - тине.